title: Decizia (UE) 2016/1062 a Consiliului din 24 mai 2016 privind încheierea, în numele Uniunii Europene, a Acordului de parteneriat în domeniul pescuitului sustenabil între Uniunea Europeană și Republica Liberia și a protocolului de punere în aplicare a acestuia

text:
               1.7.2016

               RO

               Jurnalul Oficial al Uniunii Europene

               L 177/1

         DECIZIA (UE) 2016/1062 A CONSILIULUI
   din 24 mai 2016
   privind încheierea, în numele Uniunii Europene, a Acordului de parteneriat în domeniul pescuitului sustenabil între Uniunea Europeană și Republica Liberia și a protocolului de punere în aplicare a acestuia
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a) și cu articolul 218 alineatul (7),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Uniunea și Republica Liberia au negociat un acord de parteneriat în domeniul pescuitului sustenabil (denumit în continuare „acordul”), precum și un protocol de punere în aplicare a acestuia (denumit în continuare „protocolul”), care acordă navelor Uniunii posibilități de pescuit în apele care se află sub suveranitatea sau jurisdicția în materie de pescuit a Republicii Liberia.

               (2)

               Acordul și protocolul au fost semnate în conformitate cu Decizia (UE) 2015/2312 a Consiliului (2) și se aplică cu titlu provizoriu de la 9 decembrie 2015.

               (3)

               Prin acord a fost instituit un comitet mixt care este responsabil de monitorizarea executării, interpretării și aplicării acordului. În plus, Comitetul mixt poate aproba anumite modificări ale protocolului. Pentru a facilita aprobarea modificărilor respective, este oportună împuternicirea Comisiei, sub rezerva îndeplinirii unor condiții specifice, pentru a le putea aproba printro procedură simplificată.

               (4)

               Acordul și protocolul ar trebui să fie aprobate,

         ADOPTĂ PREZENTA DECIZIE:
   Articolul 1
   Acordul de parteneriat în domeniul pescuitului sustenabil între Uniunea Europeană și Republica Liberia și protocolul de punere în aplicare a acestuia se aprobă în numele Uniunii.
   Articolul 2
   Președintele Consiliului procedează, în numele Uniunii, la notificările prevăzute la articolul 16 din acord și, respectiv, la articolul 13 din protocol (3).
   Articolul 3
   Sub rezerva dispozițiilor și condițiilor prevăzute în anexa la prezenta decizie, Comisia este împuternicită să aprobe, în numele Uniunii, modificările aduse protocolului în cadrul Comitetului mixt.
   Articolul 4
   Prezenta decizie intră în vigoare în a treia zi de la data publicării sale în Jurnalul Oficial al Uniunii Europene.

      Adoptată la Bruxelles, 24 mai 2016.

            Pentru Consiliu

            Președintele

         A.G. KOENDERS

      (1)  Aprobarea din 10 mai 2016 (nepublicată încă în Jurnalul Oficial).

      (2)  Decizia (UE) 2015/2312 a Consiliului din 30 noiembrie 2015 privind semnarea, în numele Uniunii Europene, și aplicarea cu titlu provizoriu a Acordului de parteneriat în domeniul pescuitului sustenabil între Uniunea Europeană și Republica Liberia, precum și a protocolului de punere în aplicare a acestuia (JO L 328, 12.12.2015, p. 1).

      (3)  Data intrării în vigoare a acordului și a protocolului se va publica în Jurnalul Oficial al Uniunii Europene de către Secretariatul General al Consiliului.

      ANEXĂ

         Sfera de competență și procedura pentru stabilirea poziției Uniunii în cadrul Comitetului mixt

                  1.

                  Comisia este autorizată să negocieze cu Republica Liberia și, după caz, sub rezerva respectării punctului 3 din prezenta anexă, să convină asupra unor modificări ale protocolului în ceea ce privește următoarele aspecte:

                              (a)

                              revizuirea posibilităților de pescuit și, prin urmare, a contribuției financiare relevante, și decizia privind pescuitul experimental, în conformitate cu articolele 6 și 7 din protocol;

                              (b)

                              decizia privind modalitățile sprijinului sectorial în conformitate cu articolul 4 din protocol;

                              (c)

                              decizia privind măsurile de asigurare a gestionării sustenabile a resurselor piscicole în conformitate cu articolul 5 alineatul (5) din protocol;

                              (d)

                              decizia privind dispozițiile tehnice din protocol și din anexa la acesta în conformitate cu articolul 6 alineatul (2) din protocol.

                  2.

                  În cadrul Comitetului mixt, Uniunea:

                              (a)

                              acționează în conformitate cu obiectivele urmărite de aceasta în cadrul politicii comune în domeniul pescuitului;

                              (b)

                              se conformează concluziilor Consiliului din 19 martie 2012 referitoare la Comunicarea Comisiei privind dimensiunea externă a politicii comune în domeniul pescuitului;

                              (c)

                              încurajează pozițiile care sunt compatibile cu normele pertinente adoptate de către organizații regionale de gestionare a pescuitului și în cadrul gestionării comune cu statele de coastă.

                  3.

                  Atunci când se prevede adoptarea, în cadrul unei reuniuni a Comitetului mixt, a unei decizii referitoare la modificări ale protocolului, astfel cum se prevede la punctul 1, se iau măsurile necesare pentru ca poziția care va fi exprimată în numele Uniunii să țină seama de cele mai recente informații relevante de ordin statistic, biologic sau de altă natură transmise Comisiei.
                  În acest scop și pe baza informațiilor respective, serviciile Comisiei transmit Consiliului sau grupurilor de pregătire ale acestuia, spre examinare și aprobare, un document care prezintă în detaliu elementele specifice ale poziției propuse a Uniunii, cu suficient timp înainte de reuniunea relevantă a Comitetului mixt.
                  În ceea ce privește aspectele menționate la punctul 1 litera (a), aprobarea de către Consiliu a poziției Uniunii avute în vedere necesită un vot cu majoritate calificată. În celelalte cazuri, poziția Uniunii propusă în documentul de pregătire este considerată aprobată, cu excepția cazului în care un anumit număr de state membre, echivalând cu o minoritate de blocare, formulează obiecții în cadrul unei reuniuni a grupului de pregătire al Consiliului sau în termen de 20 de zile de la primirea documentului de pregătire, fiind luată în considerare data cea mai recentă. În caz de obiecții, se sesizează Consiliul cu privire la chestiunea respectivă.
                  În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, se sesizează Consiliul sau grupurile sale de pregătire cu privire la chestiunea respectivă.

                  4.

                  Comisia este invitată să ia, în timp util, orice măsură necesară ca urmare a deciziei Comitetului mixt, inclusiv, după caz, publicarea deciziei relevante în Jurnalul Oficial al Uniunii Europene și prezentarea oricăror propuneri necesare pentru punerea în aplicare a deciziei respective.


title: 2009/914/CE: Decizia Consiliului din 30 noiembrie 2009 de modificare a Deciziei Comitetului executiv instituit prin Convenția Schengen din 1990 de modificare a Regulamentului financiar cu privire la costurile de instalare și funcționare ale funcției de suport tehnic a Sistemului de Informații Schengen (C.SIS)

text:
               10.12.2009

               RO

               Jurnalul Oficial al Uniunii Europene

               L 323/6

      DECIZIA CONSILIULUI

   din 30 noiembrie 2009
   de modificare a Deciziei Comitetului executiv instituit prin Convenția Schengen din 1990 de modificare a Regulamentului financiar cu privire la costurile de instalare și funcționare ale funcției de suport tehnic a Sistemului de Informații Schengen (C.SIS)
   (2009/914/CE)
   CONSILIUL UNIUNII EUROPENE,
   având în vedere articolul 119 din Convenția de punere în aplicare a Acordului Schengen din 14 iunie 1985 între guvernele statelor Uniunii Economice Benelux, Republicii Federale Germania și Republicii Franceze cu privire la eliminarea progresivă a controalelor la frontierele lor comune (Convenția Schengen din 1990) (1),
   întrucât:

               (1)

               Dispozițiile articolului 119 din Convenția Schengen din 1990 prevăd că toate costurile care decurg din instalarea și funcționarea C.SIS, menționate la articolul 92 alineatul (3) sunt suportate în comun de părțile contractante.

               (2)

               Obligațiile financiare care decurg din instalarea și funcționarea C.SIS sunt reglementate de un Regulament financiar specific, astfel cum a fost modificat prin Decizia Comitetului executiv Schengen din 15 decembrie 1997 de modificare a Regulamentului financiar C.SIS (2) (denumit în continuare „Regulamentul financiar C.SIS”).

               (3)

               Regulamentul financiar C.SIS se aplică Danemarcei, Finlandei și Suediei, precum și Islandei și Norvegiei, în temeiul Deciziei 2000/777/CE a Consiliului (3), Republicii Cehe, Republicii Estonia, Republicii Letonia, Republicii Lituania, Republicii Ungare, Republicii Malta, Republicii Polone, Republicii Slovenia și Republicii Slovace în temeiul Deciziei 2007/471/CE a Consiliului (4), precum și Elveției, în temeiul Deciziei 2008/421/CE a Consiliului (5).

               (4)

               Bulgaria și România urmează să fie integrate în prima generație a Sistemului de Informații Schengen (SIS 1+), la o dată care urmează să fie stabilită de Consiliu în conformitate cu articolului 4 alineatul (2) din Actul de aderare din 2005, în cadrul SIS 1+.

               (5)

               Începând cu acea dată, Bulgaria și România ar trebui să participe la Regulamentul financiar C.SIS.

               (6)

               Este just ca Bulgaria și România să contribuie la costurile determinate de C.SIS până în prezent. Cu toate acestea, întrucât au devenit membre ale Uniunii Europene abia în 2007, se consideră că este adecvat ca respectivele state să contribuie la acele costuri suportate în trecut în legătură cu instalarea C.SIS începând cu 1 ianuarie 2007. De asemenea se consideră just ca acestea să participe la costurile de funcționare suportate în trecut începând cu 1 ianuarie 2010.

               (7)

               Liechtenstein urmează să participe aplicând dispozițiile acquis-ului Schengen referitoare la Sistemul de Informații Schengen de la o dată care urmează să fie stabilită de Consiliu în conformitate cu articolul 10 al Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen. Începând cu acea dată, Principatul Liechtenstein ar trebui să participe la Regulamentul financiar C.SIS.

               (8)

               Este rezonabil ca Principatul Liechtenstein să contribuie la costurile suportate în trecut. Cu toate acestea, întrucât protocolul a fost semnat la 28 februarie 2008, se consideră adecvat faptul că acesta ar trebui să contribuie la costurile suportate în trecut în legătură cu instalarea C.SIS de la 1 ianuarie 2008. De asemenea, se consideră rezonabil ca acesta să participe la costurile de funcționare de la 1 ianuarie 2010.

               (9)

               În ceea ce privește Islanda și Norvegia, prezenta decizie constituie o dezvoltare a dispozițiilor acquis-ului Schengen în sensul Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (6), incluse în domeniul de aplicare menționat la articolul 1 punctul G din Decizia 1999/437/CE a Consiliului din 17 mai 1999 privind unele modalități de aplicare a respectivului acord (7).

               (10)

               În ceea ce privește Elveția, prezenta decizie reprezintă o dezvoltare a dispozițiilor acquis-ului Schengen în sensul Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (8), care se încadrează în domeniul de aplicare prevăzut la articolul 1 punctul G din Decizia 1999/437/CE coroborat cu articolul 3 din Deciziile 2008/146/CE (9) și 2008/149/JAI ale Consiliului (10).

               (11)

               În ceea ce privește Liechtenstein, prezenta decizie reprezintă o dezvoltare a dispozițiilor acquis-ului Schengen în sensul protocolului între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la acordul între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen, care se încadrează în domeniul de aplicare prevăzut la articolul 1 punctul G din Decizia 1999/437/CE coroborat cu articolul 3 din Deciziile 2008/261/CE (11) și 2008/262/JAI ale Consiliului (12).

               (12)

               Regatul Unit ia parte la această decizie, în conformitate cu articolul 5 din Protocolul de integrare a acquis-ului Schengen în cadrul Uniunii Europene anexat la Tratatul privind Uniunea Europeană și la Tratatul de instituire a Comunității Europene și cu articolul 8 alineatul (2) din Decizia 2000/365/CE a Consiliului din 29 mai 2000 privind cererea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (13).

               (13)

               Irlanda ia parte la această decizie, în conformitate cu articolul 5 din Protocolul de integrare a acquis-ului Schengen în cadrul Uniunii Europene anexat la Tratatul privind Uniunea Europeană și la Tratatul de instituire a Comunității Europene și cu articolul 6 alineatul (2) din Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (14).

               (14)

               În ceea ce privește Republica Cipru, prezenta decizie reprezintă un act întemeiat pe acquis-ul Schengen sau care se raportează la acesta în sensul articolului 3 alineatul (2) din Actul de aderare din 2003.

               (15)

               Prezenta decizie reprezintă un act întemeiat pe acquis-ul Schengen sau care se raportează la acesta în sensul articolului 4 alineatul (2) din Actul de aderare din 2005,

         DECIDE:
   Articolul 1
   La Titlul I punctul 3 din Regulamentul financiar C.SIS se adaugă următoarele liniuțe:

               „—

               în cazul Bulgariei și României, contribuția se calculează numai pe baza costurilor suportate pentru instalarea C.SIS începând cu 1 ianuarie 2007. Statele respective contribuie, de asemenea, la costurile de funcționare ale C.SIS începând cu 1 ianuarie 2010;

               —

               în cazul Principatului Liechtenstein, contribuția se calculează numai pe baza costurilor suportate pentru instalarea C.SIS începând cu 1 ianuarie 2008. Principatul Liechtenstein contribuie, de asemenea, la costurile de funcționare ale C.SIS începând cu 1 ianuarie 2010.”

         Articolul 2
   În ultimul paragraf de la Titlul II, punctul 2, și în al optulea paragraf de la Titlul III, punctul 2, beneficiarul se înlocuiește cu:

      „Ministère de l’Intérieur, Direction des systèmes d'information et de communications
      (Ministerul de Interne, Departamentul pentru sistemele informaționale și de comunicații)”

   Articolul 3
   În decizie, termenii „franci” și „franci francezi” se înlocuiesc cu „euro”.
   Articolul 4
   În ceea ce privește Principatul Liechtenstein, modificările se aplică de la data intrării în vigoare a Protocolului între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen.
   Articolul 5
   Prezenta decizie intră în vigoare la data adoptării.
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 30 noiembrie 2009.

            Pentru Consiliu

            Președintele

         B. ASK

      (1)  JO L 239, 22.9.2000, p. 19.

      (2)  JO L 239, 22.9.2000, p. 444.

      (3)  JO L 309, 9.12.2000, p. 24.

      (4)  JO L 179, 7.7.2007, p. 46.

      (5)  JO L 149, 7.6.2008, p. 74.

      (6)  JO L 176, 10.7.1999, p. 36.

      (7)  JO L 176, 10.7.1999, p. 31.

      (8)  JO L 53, 27.2.2008, p. 52.

      (9)  Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).

      (10)  Decizia 2008/149/JAI a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 50).

      (11)  Decizia 2008/261/CE a Consiliului din 28 februarie 2008 privind semnarea în numele Comunităților Europene, precum și aplicarea provizorie a anumitor dispoziții din Protocolul între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (JO L 83, 26.3.2008, p. 3).

      (12)  Decizia 2008/262/JAI a Consiliului din 28 februarie 2008 privind semnarea în numele Comunităților Europene, precum și aplicarea provizorie a anumitor dispoziții din Protocolul între Uniunea Europeană, Comunitatea Europeană, Confederația Elvețiană și Principatul Liechtenstein cu privire la aderarea Principatului Liechtenstein la Acordul între Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (JO L 83, 26.3.2008, p. 5).

      (13)  JO L 131, 1.6.2000, p. 43.

      (14)  JO L 64, 7.3.2002, p. 20.


title: 2010/811/UE: Decizia Parlamentului European și a Consiliului din 15 decembrie 2010 privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/018 DE/Heidelberger Druckmaschinen din Germania)

text:
               28.12.2010

               RO

               Jurnalul Oficial al Uniunii Europene

               L 342/23

         DECIZIA PARLAMENTULUI EUROPEAN ȘI A CONSILIULUI
   din 15 decembrie 2010
   privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/018 DE/Heidelberger Druckmaschinen din Germania)
   (2010/811/UE)
   PARLAMENTUL EUROPEAN ȘI CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (1), în special punctul 28,
   având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare (2), în special articolul 12 alineatul (3),
   având în vedere propunerea Comisiei Europene,
   întrucât:

               (1)

               Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

               (2)

               Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

               (3)

               Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

               (4)

               Germania a depus, la 27 mai 2010, o cerere de mobilizare a FEG privind disponibilizările din întreprinderea Heidelberger Druckmaschinen, iar până la 1 iulie 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 8 308 555 EUR.

               (5)

               Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Germania,

         ADOPTĂ PREZENTA DECIZIE:
   Articolul 1
   În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare pentru alocarea sumei de 8 308 555 EUR, sub formă de credite de angajament și credite de plată.
   Articolul 2
   Prezenta decizie se publică în Jurnalul Oficial al Uniunii Europene.

      Adoptată la Strasbourg, 15 decembrie 2010.

            Pentru Parlamentul European

            Președintele

         J. BUZEK

            Pentru Consiliu

            Președintele

         O. CHASTEL

      (1)  JO C 139, 14.6.2006, p. 1.

      (2)  JO L 406, 30.12.2006, p. 1.


title: 2009/123/CE: Decizia Consiliului din 10 februarie 2009 de numire a unui supleant portughez în cadrul Comitetului Regiunilor

text:
               13.2.2009

               RO

               Jurnalul Oficial al Uniunii Europene

               L 42/17

      DECIZIA CONSILIULUI

   din 10 februarie 2009
   de numire a unui supleant portughez în cadrul Comitetului Regiunilor
   (2009/123/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea guvernului portughez,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Un post de supleant în cadrul Comitetului Regiunilor devine vacant ca urmare a încheierii mandatului domnului Vasco CORDEIRO,

         DECIDE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2010:

               —

               Domnul André Jorge DIONÍSIO BRADFORD, Secretário Regional da Presidência, Ponta Delgada, Açores.

         Articolul 2
   Prezenta decizie produce efecte de la data adoptării.

      Adoptată la Bruxelles, 10 februarie 2009.

            Pentru Consiliu

            Președintele

         M. KALOUSEK

      (1)  JO L 56, 25.2.2006, p. 75.


title: 2013/442/UE: Decizia Comisiei din 21 august 2013 privind stabilirea listelor anuale de priorități pentru elaborarea codurilor de rețea și a orientărilor pentru 2014  Text cu relevanță pentru SEE

text:
               22.8.2013

               RO

               Jurnalul Oficial al Uniunii Europene

               L 224/14

         DECIZIA COMISIEI
   din 21 august 2013
   privind stabilirea listelor anuale de priorități pentru elaborarea codurilor de rețea și a orientărilor pentru 2014
   (Text cu relevanță pentru SEE)
   (2013/442/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie electrică și de abrogare a Regulamentului (CE) nr. 1228/2003 (1) și Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale și de abrogare a Regulamentului (CE) nr. 1775/2005 (2), în special articolul 6 alineatul (1),
   întrucât:

               (1)

               În cadrul Consiliului European din 4 februarie 2011 s-a stabilit anul 2014 ca termen-limită pentru realizarea deplină a pieței interne de energie electrică și gaze naturale. Cel de al treilea pachet legislativ din domeniul energiei este un element important în atingerea acestui obiectiv. Cu toate acestea, trebuie să se intensifice eforturile pentru a permite circulația liberă a gazelor naturale și a energiei electrice în întreaga Europă. Codurile de rețea și orientările prevăzute de al treilea pachet legislativ vor asigura normele corespunzătoare pentru a realiza progrese în acest sens.

               (2)

               Primul pas în elaborarea unor coduri de rețea europene obligatorii este stabilirea de către Comisie a listei anuale a priorităților, în care se identifică domeniile care urmează să fie incluse în elaborarea codurilor de rețea, în conformitate cu articolul 6 alineatul (1) din Regulamentul (CE) nr. 714/2009 („Regulamentul privind energia electrică”) și cu articolul 6 alineatul (1) din Regulamentul (CE) nr. 715/2009 („Regulamentul privind gazele naturale”). Pentru stabilirea priorităților, Comisia trebuie să consulte Agenția pentru Cooperarea Autorităților de Reglementare din Domeniul Energiei („ACER”), Rețeaua Europeană a Operatorilor de Transport și de Sistem („ENTSO”) în domeniul respectiv și alte părți interesate relevante. Prezenta decizie specifică prioritățile stabilite de Comisie pe baza rezultatelor consultării publice.

               (3)

               Pentru planificarea resurselor, este important să se identifice anual domeniile esențiale pentru elaborarea codurilor de rețea și a orientărilor. Îndată ce un domeniu este identificat pentru prima dată drept important, trebuie să se înceapă activități de analiză pentru a se stabili în ce măsură este necesară o armonizare. În domeniile esențiale în care se lucrează deja la coduri de rețea și orientări, activitățile vor fi continuate și finalizate.

               (4)

               Consultarea publică prevăzută la articolul 6 alineatul (1) din regulamentele privind energia electrică și gazele naturale a avut loc în perioada 2 aprilie-13 mai 2013. Comisia a primit 22 de răspunsuri (3).

               (5)

               Principalele observații de ordin general primite în cadrul consultării publice sunt:

                           (a)

                           Un mesaj clar în urma consultării publice este că părțile interesate susțin abordarea focalizată a Comisiei prin care se stabilesc prioritățile de lucru în vederea furnizării elementelor esențiale pentru realizarea deplină a pieței interne a energiei. Părțile interesate sunt de părere că, în cadrul consultării, Comisia a indicat cele mai importante acțiuni care trebuie realizate pentru o mai bună integrare a pieței interne a energiei și că nu este nevoie să se adauge alte acțiuni pe listele anuale de priorități pentru 2014.

                           (b)

                           Mai multe părți interesate subliniază importanța implementării corecte a codurilor de rețea deja adoptate, unele dintre ele exprimându-se în favoarea unui rol mai activ al Comisiei și al ACER pentru asigurarea unei implementări coerente. În plus, părțile interesate ar dori să existe claritate cu privire la modificările viitoare ale codurilor de rețea adoptate și cu privire la guvernanță. Una dintre părțile interesate afirmă că trebuie stabilită urgent o listă de definiții globală și unică, valabilă pentru toate codurile de rețea.

                           (c)

                           Mai multe părți interesate au subliniat importanța unui proces transparent, eficient și coerent, care să garanteze implicarea îndeaproape și din timp a părților interesate. S-a menționat, de asemenea, că trebuie acordat timpul necesar pentru elaborarea unor coduri de rețea solide, incluzând timp suficient pentru consultarea părților implicate. În acest context, părțile interesate au solicitat ca proiectele de propuneri pentru orientările-cadru și pentru codurile de rețea să fie însoțite de evaluarea impactului corespunzătoare care a făcut obiectul consultării părților interesate.

               (6)

               Principalele observații formulate în cadrul consultării publice cu privire la lista anuală de priorități pentru 2014 în materie de norme aplicabile rețelelor de energie electrică sunt următoarele:

                           (a)

                           Mai multe părți interesate și-au exprimat îngrijorarea că gradul de armonizare la nivel european oferit de codurile de rețea în curs de elaborare nu este unul suficient, subliniind faptul că numeroase decizii (de exemplu, cu privire la valori și la metodologii) nu sunt luate în codul propriu-zis, ci sunt lăsate în sarcina OTS și a autorităților de reglementare naționale, în cadrul unui proces decizional/de aprobare ulterior. Părțile interesate se tem că acest lucru ar putea duce la crearea unui nivel de reglementare suplimentar la scară europeană care, în loc să reducă gradul de diversitate actual al normelor care guvernează gestionarea rețelei și structura pieței, îl vor spori.

                           (b)

                           Unele părți interesate s-au arătat preocupate de eventualele neconcordanțe dintre codurile de rețea și au declarat că elaborarea mai multor coduri de rețea în contextul aceleiași orientări-cadru s-a dovedit a nu fi modalitatea cea mai eficientă de a stabili norme europene; ca atare, ele au propus să se elaboreze un singur cod de rețea în conformitate cu fiecare orientare-cadru. Alte părți au subliniat că, pentru asigurarea coerenței, cel puțin unele dintre codurile de rețea trebuie să fie elaborate împreună, cum ar fi normele privind cerințele pentru producători, normele pentru alocarea capacităților pe termen lung (forward), normele de echilibrare și normele privind cerințele în caz de urgență.

                           (c)

                           Mai multe părți interesate susțin elaborarea unor norme referitoare la structurile tarifare armonizate pentru transport, deoarece actuala varietate a structurilor tarifare creează inegalități pentru producătorii de energie electrică în cadrul UE, unii dintre aceștia trebuind, de exemplu, să plătească tarife de rețea, iar alții nu.

                           (d)

                           ENTSO-E și-a exprimat îngrijorarea că lista anuală de priorități pentru 2014 nu include norme privind stimulentele pentru investiții, deși acestea au fost incluse în lista pentru 2013. ENTSO-E este de părere că un sistem bazat pe procesul instituit de noul regulament privind liniile directoare pentru infrastructurile energetice transeuropene (4) („Regulamentul TEN-E”), conform căruia Comisia Europeană poate emite orientări atunci când consideră că metodologia care urmează să fie publicată până la 31 martie 2014 de către autoritățile naționale de reglementare pe baza recomandărilor de bune practici din partea ACER nu este suficientă pentru a asigura implementarea la timp a proiectelor de interes comun, pune în pericol eficacitatea globală a Regulamentului TEN-E.

               (7)

               Principalele observații formulate în cadrul consultării publice cu privire la lista anuală de priorități pentru 2014 în materie de norme aplicabile rețelelor de gaze naturale sunt următoarele:

                           (a)

                           Majoritatea părților interesate salută faptul că pe lista de priorități pentru 2014 a fost inclusă capacitatea suplimentară și subliniază că normele trebuie să facă obiectul unei consultări riguroase cu părțile interesate, în faza de pregătire, și să fie coerente cu codul de rețea privind mecanismele de alocare a capacităților. Mai multe părți interesate, inclusiv ENTSOG, subliniază interacțiunea puternică dintre normele privind tarifele și capacitatea suplimentară și afirmă că este necesar să se acorde atenție coerenței dintre aceste două subiecte.

                           (b)

                           Mai multe părți interesate, printre care și ENTSOG, sprijină efectuarea unei evaluări a normelor privind schimburile comerciale în 2014 pentru a decide dacă sunt necesare norme europene armonizate pentru conceperea produselor și a contractelor de capacitate în ceea ce privește fermitatea, restricțiile de alocare și piețele secundare. Evaluarea va lua în calcul experiența dobândită prin implementarea codului de rețea privind mecanismele de alocare a capacității și echilibrarea, dar și impactul posibil al creșterii gradului de penetrare a resurselor regenerabile pe piețele de energie electrică. Una dintre părțile interesate propune realizarea unei analize pas cu pas a diferențelor în materie de clauze contractuale și de procese ale operatorilor de transport și de sistem la fiecare punct de interconectare. ENTSOG cere să se recunoască faptul că inadecvarea capacităților și nivelurile diferite de fermitate sunt o consecință inevitabilă a implementării sistemelor de intrare-ieșire. Una dintre părțile interesate s-a opus cu fermitate armonizării suplimentare a conceperii produselor și a contractelor de capacitate, întrucât aceasta nu este obligatorie și ar duce la o ofertă insuficientă de capacitate fermă și, în cele din urmă, la investiții ineficiente. În plus, s-a afirmat că normele privind schimburile comerciale nu ar trebui să sporească complexitatea procesului de punere în aplicare a Regulamentului (UE) nr. 1227/2011 al Parlamentului European și al Consiliului (5) privind integritatea și transparența pieței energiei.

                           (c)

                           O parte interesată solicită crearea unui cod de rețea pentru calitatea gazului și a unui cod de rețea pentru eficiență în funcție de un nivel de referință, care să includă tarifele, în vederea realizării în mod eficient și eficace a pieței interne, sugerând, într-o primă etapă, mandatarea ACER pentru a face o comparație între toți OTS europeni, pentru toate serviciile oferite.

                           (d)

                           O parte interesată sugerează să se includă în lista de priorități elaborarea de orientări pentru a rezolva situația contractelor istorice, în conformitate cu articolul 23 alineatul (1) din Regulamentul (CE) nr. 715/2009.

               (8)

               Deși prezenta decizie se concentrează doar pe stabilirea listelor anuale de priorități pentru 2014, Comisia a consultat părțile interesate și cu privire la necesitatea și la posibilul domeniu de aplicare al codurilor de rețea și al orientărilor care ar putea fi avute în vedere ca domenii esențiale după 2014, pentru a permite ACER să prevadă activități de analiză în cadrul programului său de lucru pentru 2014.

               (9)

               Principalele observații formulate în cadrul consultării publice cu privire la necesitatea unor coduri de rețea și a unor orientări și la posibilul domeniu de aplicare al acestora, după 2014, în materie de norme aplicabile rețelelor de energie electrică sunt următoarele:

                           (a)

                           Unele părți interesate salută normele privind stabilirea principiilor de evaluare a caracterului adecvat al rețelelor de transport și, în consecință, a necesității unei cerințe pentru terți. Alte părți interesate sunt de părere că normele privind rezervele, caracterul adecvat și mecanismele de asigurare a capacității nu sunt incluse la articolul 8 alineatul (6) din Regulamentul privind energia electrică și din Regulamentul privind gazele și, prin urmare, nu par a fi întemeiate din punct de vedere juridic, intrând mai degrabă în domeniul de competență al guvernelor naționale.

                           (b)

                           Mai multe părți interesate solicită clarificări cu privire la conținutul normelor privind coordonarea operațională.

                           (c)

                           Una dintre părțile interesate propune să se elaboreze norme privind achizițiile publice, comercializarea și guvernanța serviciilor auxiliare, precum și toate tipurile de servicii de flexibilitate și de capacitate, cu obiectivul general de dezvoltare a unei piețe europene de servicii de sprijin pentru rețele, incluzând echilibrarea și toate tipurile de servicii de flexibilitate.

               (10)

               Principalele observații formulate în cadrul consultării publice cu privire la necesitatea unor coduri de rețea și a unor orientări și la posibilul domeniu de aplicare al acestora, după 2014, în materie de norme aplicabile rețelelor de gaze naturale sunt următoarele:

                           (a)

                           Unele dintre părțile interesate sunt de părere că normele privind racordarea la rețea și procedurile de urgență trebuie să fie coerente cu Regulamentul (UE) nr. 994/2010 al Parlamentului European și al Consiliului (6) privind măsurile de garantare a securității aprovizionării cu gaze naturale.

                           (b)

                           Unele părți interesate au pus sub semnul întrebării domeniul de aplicare al normelor privind racordarea la rețea în ceea ce privește furnizarea unor semnale de localizare și nu au sprijinit elaborarea unor astfel de norme.

               (11)

               Având în vedere răspunsurile părților interesate care sprijină stabilirea de priorități pentru lucrările menite să furnizeze elementele cheie pentru realizarea deplină a pieței interne de energie până în 2014 și ținând cont de măsurile necesare în acest scop, de limitele resurselor, de faptul că vor fi necesare resurse pentru buna implementare a codurilor de rețea și a orientărilor deja adoptate și că orice nou domeniu care se adaugă la lista anuală de priorități pentru 2014 poate să nu aibă ca rezultat adoptarea unei orientări sau a unui cod de rețea până în 2014,

         ADOPTĂ PREZENTA DECIZIE:
   Articolul 1
   În vederea elaborării unor norme armonizate privind energia electrică, Comisia stabilește următoarea listă anuală de priorități pentru 2014:

               —

               norme de alocare a capacităților și de management al congestiilor, inclusiv privind administrarea pieței pentru ziua următoare și a pieței intrazilnice, inclusiv pentru calculul capacităților (faza de adoptare de către Comisie);

               —

               norme privind racordarea la rețea:

                           —

                           norme privind cerințele aplicabile producătorilor (faza de adoptare de către Comisie);

                           —

                           norme privind racordarea operatorilor sistemelor de distribuție și a consumatorilor industriali (faza de adoptare de către Comisie);

                           —

                           norme privind racordarea la rețeaua de transport de înaltă tensiune în curent continuu (finalizarea codului de rețea și demararea fazei de adoptare de către Comisie);

               —

               norme privind exploatarea sistemului (7):

                           —

                           norme privind securitatea în exploatare (faza de adoptare de către Comisie);

                           —

                           norme privind planificarea operațională și programarea (faza de adoptare de către Comisie);

                           —

                           norme privind reglajul frecvență-putere și rezervele de putere (faza de adoptare de către Comisie);

                           —

                           norme privind cerințele și procedurile în caz de urgență (finalizarea codului de rețea și demararea fazei de adoptare de către Comisie);

               —

               norme privind echilibrarea, inclusiv privind rezerva de putere legată de rețea (faza de adoptare de către Comisie);

               —

               norme de alocare a capacităților pe termen lung (forward) (faza de adoptare de către Comisie);

               —

               norme privind structurile tarifare armonizate pentru transport [analiză efectuată de ACER pentru pregătirea orientării-cadru (8)].

         Articolul 2
   Având în vedere că adoptarea unor norme armonizate privind alocarea capacităților și echilibrarea este prevăzută pentru 2013, Comisia stabilește pentru 2014 următoarea listă anuală de priorități pentru elaborarea de norme armonizate privind gazele naturale:

               —

               norme privind interoperabilitatea și schimbul de date (faza de adoptare de către Comisie);

               —

               norme privind structurile tarifare armonizate pentru transport (elaborarea codului de rețea de către ENTSOG);

               —

               norme referitoare la o abordare bazată pe piață la nivelul UE privind alocarea capacității de transport al gazelor „nou instalate” (redactarea unei modificări a codului de rețea privind mecanismele de alocare a capacităților de către ACER și ENTSOG și includerea normelor tarifare respective în codul de rețea privind structurile tarifare pentru transport);

               —

               norme privind schimburile comerciale asociate dispozițiilor tehnice și operaționale aplicabile serviciilor de acces la rețea și de echilibrare a rețelei (analiză efectuată de ACER pentru a determina dacă sunt necesare norme UE obligatorii pentru o armonizare suplimentară a conceperii produselor și a contractelor de capacitate în ceea ce privește fermitatea, restricțiile de alocare sau piețele secundare, luând în considerare implementarea orientării privind procedurile de management al congestiilor și codurile de rețea privind mecanismele de alocare a capacității și echilibrarea).

         Articolul 3
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.

      Adoptată la Bruxelles, 21 august 2013.

            Pentru Comisie

            Președintele

         José Manuel BARROSO

      (1)  JO L 211, 14.8.2009, p. 15.

      (2)  JO L 211, 14.8.2009, p. 36.

      (3)  Răspunsurile sunt publicate pe site-ul
   http://ec.europa.eu/energy/gas_electricity/consultations/20130513_network_codes_en.htm

      (4)  JO L 115, 25.4.2013, p. 39.

      (5)  JO L 326, 8.12.2011, p. 1.

      (6)  JO L 295, 12.11.2010, p. 1.

      (7)  Normele privind formarea personalului operațional și cerințele și procedurile operaționale pentru situații de urgență vor fi adoptate într-o etapă ulterioară.

      (8)  În ceea ce privește normele privind stimulentele pentru investiții, Regulamentul TEN-E, în special articolul 13, prevede dispoziții pentru asigurarea acordării unor stimulente adecvate pentru proiectele de infrastructură de interes comun din domeniul gazelor și al energiei electrice, care sunt supuse unor riscuri mai mari decât cele înregistrate în mod normal. În acest context, Regulamentul TEN-E stabilește următoarele sarcini:

               —

               fiecare autoritate națională de reglementare trebuie să prezinte ACER metodologia și criteriile utilizate la evaluarea investițiilor și a riscurilor mai ridicate aferente acestora, dacă este cazul, până la 31 iulie 2013;

               —

               ACER trebuie să faciliteze schimbul de bune practici și să facă recomandări până la 31 decembrie 2013;

               —

               fiecare autoritate națională de reglementare trebuie să publice metodologia și criteriile utilizate la evaluarea investițiilor și a riscurilor mai ridicate aferente acestora până la 31 martie 2014.

         Pe baza datelor obținute prin îndeplinirea sarcinilor de mai sus, Comisia Europeană va decide dacă este necesară emiterea unor orientări obligatorii din punct de vedere juridic.